หุ้นทรุด15จุดตามต่างประเทศ
ตลาดหุ้นไทยเปิดการซื้อขายเช้านี้ ร่วงแรงกว่า 15 จุดตามตลาดต่างประเทศ
6 พ.ค. 2554

ตลาดหุ้นไทยเปิดการซื้อขายเช้านี้ ร่วงแรงกว่า 15 จุดตามตลาดต่างประเทศ 
ตลาดหุ้นไทยเปิดการซื้อขายเช้าวันที่ 6 พ.ค.ร่วงลงแรงกว่า 15จุดซื้อขายบริเวณ 1,057จุดตามตลาดต่างประเทศ  มาจากแรงขายหุ้นทั่วกระดานโดยเฉพาะกลุ่มพลังงาน นำโดยบริษัทปตท.(PTT) ลดลง 8บาทหรือ2.2%ซื้อขายแถว 353บาท ขณะที่มีแรงซื้อหุ้นบริษัทการบินไทย(THAI) บวก1.75 บาทเพิ่มขึ้น 4.64%ซื้อขายที่  39.50 บาท หลังจากราคาน้ำมันล่วงหน้าดิ่งลงแรง หลุด 100 เหรียญสหรัฐต่อบาร์เรล   ทั้งนี้ตลาดหุ้นเอเชียปรับตัวลงถ้วนหน้า  ตลาดหลายแห่ง ดิ่งลงแรงกว่า 1% หลังจากตัวเลขผู้ขอชดเชยสวัสดิการสัปดาห์ที่ผ่านมาสิ้นสุดวันที่ 30 เม.ย. กลับมาเพิ่มขึ้น 43,000 คน เป็น 474,000 คน ซึ่งมากกว่าที่คาดการณ์ไว้ เทียบกับสัปดาห์ก่อนหน้าที่มีการขอชดเชย 431,000 คน ทำให้ดัชนีดาวโจนส์ดิ่งลงแรง140จุดหรือ 1.1%ปิดที่  12583จุด ส่งผลต่อเนื่องถึงราคาน้ำมันในตลาดล่วงหน้าสหรัฐดิ่งลงถึง 8.13% มาปิดที่ 99.9  เหรียญสหรัฐต่อบาร์เรล ส่วนราคาทองคำทรุดหนัก 33.90 เหรียญสหรัฐต่อออนซ์ หรือลดลง2.2% ปิดที่ 1,481 เหรียญสหรัฐต่อออนซ์ ทำให้ราคาทองคำแท่งในประเทศ ร่วงตาม รับซื้อที่ 21,250 บาท และขายออกที่ 21,350 บาทต่อทองน้ำหนักหนึ่งบาท  นักวิเคราะห์บริษัทหลักทรัพย์ธนชาตคาดว่าตลาดมีความผันผวนตามราคาหุ้นพลังงานโดยคาดว่าดัชนี จะเคลื่อนไหวในกรอบ 1060-1070 จุด ในขณะที่ตลาดอ่อนตัวเป็นโอกาสซื้อหุ้นกลุ่มธนาคารทยอยซื้อดักดีด ประเมิน Downside ต่ำ เน้นธนาคารกสิกรไทย(  KBANK )ธนาคารกรุงเทพ(BBL)ธนาคารไทยพาณิชย์( SCB) และธนาคารกรุงไทย( KTB )สำหรับหุ้นพลังงานแนะนำหลีกเลี่ยงก่อน และรอดูแนวโน้มทิศทางราคาน้ำมันในสัปดาห์หน้าว่าจะฟื้นตัวขึ้นได้หรือไม่